મેં જ્યારે વિકિપીડિયા વાપરવાની શરૂઆત કરી, અથવા તો એમ કહી શકાય કે વિકિપીડિયા જેવું કંઈક છે એમ જાણ્યું તે લગભગ ૨૦૦૫ના અરસામાં. તે સમયે ગુગલ તો હજું નવુંસવું હતું, સર્ચ એન્જીન તરીકે યાહુ, આસ્ક, વગેરે જેવા સર્ચ પ્રોવાઇડર્સ હતા. તેમાં જ્યારે કોઈક શબ્દ વિષે શોધીએ (સ્વાભાવિક છે કે તે સમયે અંગ્રેજીમાં જ ટાઈપ કરવું પડતું હતું, ગુજરાતીમાં ટાઈપ થાય અને સર્ચ પણ કરી શકાય એવી તો ત્યારે કલ્પના પણ નહોતી કરી શકાતી) ત્યારે શોધ પરિણામોમાં મોટેભાગે (અંગ્રેજી) વિકિપીડિયાના લેખ જોવા મળતા. આમ વિકિપીડિયા વિષે જાણકારી મળી હતી. એવામાં એક વખત કદાચ ‘અશોકા’ ફિલ્મ જોઈને સમ્રાટ અશોક વિષે વધુ જાણકારી મેળવવાની ઈચ્છા થઈ હતી, કેમ કે એ પહેલા ચંદ્રગુપ્ત મૌર્ય અને કદાચ સમ્રાટ અશોક વિષે કોઈક નવલકથા કે એમ કાંઈક વાંચેલું અને ‘અશોકા’ ફિલ્મ જોયા પછી લાગ્યું કે આ ફિલ્મમાં બતાવ્યું છે એવું તો કાંઈ વાંચ્યાનું યાદ આવતું ન હતું. આમ અશોક વિષે શોધતા તેના અંગ્રેજી વિકિપીડિયાના પેજ પર પહોંચ્યો. વિકિપીડિયામાં કોઈ પણ લેખ અન્ય કઈ-કઈ ભાષામાં ઉપલબ્ધ છે તે દર્શાવવા માટે પૃષ્ઠની ડાબી બાજુના હાંસિયામાં જે-તે ભાષાની કડીઓ આપવામાં આવેલી હોય છે. આ કડીઓમાં ગુજરાતી પણ જોયું અને એના પર ક્લિક કરીને સમ્રાટ અશોકના ગુજરાતી વિકિપીડિયામાં બનેલા લેખ પર ગયો. એ રીતે હું પહેલી વખત પહોંચ્યો ગુજરાતી વિકિપીડિયા પર. ગુજરાતી અને અંગ્રેજી લેખો વચ્ચે તફાવત એટલો જ હતો કે, એ સમયે અંગ્રેજીનો લેખ જો કાગળ પર પ્રિન્ટ કરવા બેસીએ તો ૨-૩ પાનાંમાં છપાય, જ્યારે ગુજરાતી લેખ એક જ પાનામાં અને એ પણ ફક્ત એક જ ફકરામાં સમાઈ જાય એટલો હતો.